Annaks Jumal, et suurte ja ohvriterohkete sõdade aeg on maailmas läbi ning sõjavägesid ei tule enam kunagi kasutada, olgu nad siis varustatud infotehnoloogia viimaste saavutustega või mitte. Kuid niikaua, kui on olemas ahneid võimumehi ning terveid riike, kelle eesmärgiks pole mitte rahumeelne kooseksisteerimine teiste riikide ja rahvastega, vaid võõraste maade alistamine, vallutamine ja hävitamine, peab sõjavägi olemas olema. Juba antiikajal öeldi, et rahu tagamise kõige kindlam viis on sõjaks valmistumine. See lause pole vähemalt seni oma aktuaalsust kaotanud.